ከተሞች ለኑሮ እየተመቹና ደረጃቸው እየተሻሻለ ነው፡- የመንግስት ኮሙዩኒኬሽን
 በከተማ ፍትሐዊ የሀብት ክፍፍል እንዲኖር መንግስት የቀረጻቸው ፖሊሲዎችና ስትራቴጂዎች ከተሞችን ለዜጎች ምቹና የተሻለ ደረጃ እንዲኖራቸው እያስቻለ መሆኑን የመንግስት ኮሙዩኒኬሽን ጉዳዮች ጽ/ቤት ገለጸ፡፡የመንግስት ኮሙዩኒኬሽን ጉዳዮች ጽ/ቤት በድሬዳዋ  እየተካሄደ የሚገኘውን የከተሞች ሳምንት አስመልክቶ መግለጫ ሰጥቷል፡፡ከተሞችን የዕርስ በዕርስ  የልምድ ልውውጥ እንዲያደርጉ የሚያስችለው የከተሞች ሳምንትም ህዳሲያቸውን እንዲያረጋግጡ ከፍተኛ አስተዋጽኦ እንደሚኖረው ጽ/ቤቱ ገልጿል፡፡መንግስት በከተሞች ዝቅተኛ ገቢ ያላቸውን ዜጎች ተጠቃሚነት ለማሳደግ በርካታ የስራ ዕድል ፈጠራና የቤት ባለቤት  ለማድረግ ተከታታይ ስራ መስራቱን ጽ/ቤቱ በመግለጫው አመላክቷል፡፡በድሬዳዋው የከተሞች ሳምንት ከተሞች ከዚህ በፊት የነበራቸውን ልምድ በመጠቀም በተሻለ መልኩ ዝግጅት አድርገው የቀረቡበትና ምርጥ ተሞክሮዎች የተስፋፉበት እንደሆነም ተገልጿል፡፡የኢትዮጵያ ከተሞች ዓለም አቀፍ ደረጃቸውን የጠበቁ እንዲሆኑ በዓለም አቀፍ ደረጃ የተሻለ የከተማ ልማት ልምድ ያላቸውን  ከተሞች ተሞክሮ ለማካፈል የከተሞች ሳምንት ጠቃሚ መድረክ መሆኑን በመግለጫው ተመላክቷል፡፡የከተሞች ሳምንት መድረክ በመንግስት፣ በህዝቡና በግሉ ዘርፍ የተቀናጀ ጥረት ከማድረግ አንጻር አውንታዊ መግባባት እየተፈጠረበት ያለ ጠቃሚ መድረክ መሆኑንም ጽ/ቤቱ ገልጿል፡፡በከተሞች መልካም አስተዳደርን ለማረጋገጥ  በመጀመሪያው የዕድገትና ትራንስፎርሜሽን እቅድ ዘመን የተገኘውን ልምድ በመቀመር በሁለተኛው የዕቅድ ዘመን ለተሻለ ውጤት ይበልጥ ለመትጋት አመች ሁኔታ  መፍጠሩን ጽ/ቤቱ አብራርቷል፡፡ስድስትኛው የከተሞች ሳምንት ከተሞቻችን የኢንትርፕራይዞች ልማት ማዕከላት በመሆን የኢትዮጵያን ህዳሴ ያሳካሉ በሚል መሪ ቃል ህዳር 6 መጀመሩ ይታወሳል፡፡ (ኢብኮ)